Hoe werk antibiotika? - WelstandWelstand
Tuis / Advies / Hoe werk antibiotika?
Hoe werk antibiotika?
Tussen 1945 en 1972, met die byvoeging van antibiotika tot medisyne in die geveg teen oordraagbare siektes, het die mens se gemiddelde lewensverwagting met agt jaar toegeneem. Voor die uitvinding van antibiotika het bakteriële infeksies maklik mense doodgemaak.
Antibiotika staan ook bekend as antibakteriële medisyne, wat dan ook goed beskrywend is van die funksie. Dit word gebruik om siektes te behandel deur bakterieë te verwoes, of die groei daarvan te stuit. Voordat bakterieë kan vermenigvuldig en simptome kan veroorsaak, sal die liggaam se immuunstelsel gewoonlik die bakterieë self doodmaak. Witbloedselle val dit aan, en selfs wanneer daar wel reeds simptome is, kan die immuunstelsel steeds die geveg teen infeksie wen. Wanneer die bakterieë egter te veel is en die liggaam nie self die geveg kan wen nie, moet antibiotika se hulp ingeroep word. Ons kan soms nie wag om by die dokter uit te kom wanneer ons siek is sodat hy vir ons antibiotika kan voorskryf en ons vinnig kan beter voel nie. Wat egter gereeld gebeur, is dat die dokter in sy kennis en wysheid net medisyne voorskryf wat die simptome behandel in plaas daarvan om antibiotika voor te skryf. In so ʼn geval het hy moontlik ʼn virusinfeksie by jou gediagnoseer. Hierdie tipe infeksie kan nie met antibiotika behandel word nie en sal wel met genoeg rus opklaar. Dit sluit verkoues, griep en die meeste hoese in, wat almal onder boonstelugweginfeksie val.
Sommige mediese personeel is bekommerd dat mense antibiotika misbruik. Hulle glo dat oorgebruik bydra tot die toenemende aantal bakteriële infeksies wat besig is om bestand te raak teen antibakteriële medikasie. Dit is dus belangrik om slegs antibiotika te gebruik wanneer dit noodsaaklik is.
Dit is ook belangrik om altyd die kursus te voltooi, selfs al voel jy reeds gesond.
Die volgende newe-effekte kom soms voor met die gebruik van antibiotika: diarree, naarheid, braking, ʼn uitslag, omgekrapte maag, en swaminfeksies.